De câțiva ani, Regele Charles și Prințul Harry sunt implicați într-o ceartă amară. Diferențele dintre cei doi s-au agravat atunci când Harry și Meghan Markle s-au retras din îndatoririle lor regale, mai ales după ce aceștia au făcut dezvăluiri uluitoare despre viața lor în interiorul familiei regale. Acum, monarhul britanic schimbă tactica în relația cu fiul său cel mic.
Se pare că monarhul Marii Britanii a încercat din răsputeri să își rezolve problemele cu Prințul Harry, însă acum a ajuns la „capătul răbdării”. Asta pentru că fiul lui refuză să facă compromisuri, susține un expert regal.
În „Spare”, Prințul Harry și-a criticat tatăl, declarând că „a avut dificultăți de a comunica, de a asculta, de a fi intim față în față”. Acest lucru a tensionat și mai mult relația Regelui Charles cu fiul său cel mic, lăsând-o în paragină, spune autorul regal Tom Quinn, potrivit celor de la The Mirror.
„Charles simte că a făcut eforturi uriașe pentru a-și repara relația cu fiul său, dar că Harry refuză să dea un centimetru înapoi. Având în vedere această situație, Regele Charles își schimbă tactica. Noul plan este de a lua o atitudine mai dură cu Harry.
Vrea să treacă de la polițist bun la polițist rău, dar cei din interiorul palatului sunt de acord că Charles este la capătul răbdărilor sale. El vrea să se împace cu fiul său, dar nimic din ceea ce face nu pare să funcționeze”, a mai spus Quinn.
După cum susține expertul regal, problema ar avea legătură cu copilăria lui Harry. Se pare că acesta nu a fost niciodată foarte aproape de tatăl său în copilărie, fiind îngrijit de personal și manevrat între Diana și Charles. Quinn mai spune că Harry a părut întotdeauna pierdut și uitat, iar acum este prea târziu ca tatăl său să facă ceva în acest sens.
Mulți au sperat că Regele Charles și Prințul Harry se vor reuni, atunci când acesta din urmă s-a întors în Marea Britanie, la începutul acestei luni. Cu toate acestea, cei doi nici măcar nu s-au întâlnit. La vremea respectivă, un purtător de cuvânt al lui Harry spunea că monarhul era prea ocupat pentru a-și vedea fiul.
„Din păcate, nu va fi posibil din cauza programului complet al Majestății Sale. Desigur, ducele înțelege jurnalul de angajamente al tatălui său și diverse alte priorități și speră să-l vadă în curând”, declara purtătorul de cuvânt al Prințului Harry.
Ulterior, s-a spus că Regele Charles s-a oferit să se întâlnească cu fiul său, însă Harry a refuzat oferta. Conform jurnaliștilor de peste hotare, monarhul ar fi fost de acord să-și lase fiul să stea într-o reședință regală . Ei bine, Harry a refuzat și această ofertă, preferând să rămână la un hotel.